## Rješenje kojim se društvu za upravljanje investicijskim fondovima PBZ Invest d.o.o. za upravljanje investicijskim fondovima, Zagreb, odobrava pripajanje otvorenog investicijskog fonda s javnom ponudom

### NN 46/2007 (7.5.2007.), Rješenje kojim se društvu za upravljanje investicijskim fondovima PBZ Invest d.o.o. za upravljanje investicijskim fondovima, Zagreb, odobrava pripajanje otvorenog investicijskog fonda s javnom ponudom

# HRVATSKA AGENCIJA ZA NADZOR FINANCIJSKIH USLUGA

**1591**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine«, broj 140/05)
i članka 181. stavak 1. Zakona o investicijskim fondovima (»Narodne novine«,
broj 150/05), Uprava Hrvatska agencija za nadzor financijskih usluga, na zahtjev
društva za upravljanje investicijskim fondovima PBZ Invest d.o.o. za upravljanje
investicijskim fondovima, Zagreb, Ilica 5, u predmetu pripajanja otvorenog
investicijskog fonda s javnom ponudom PBZ Kunski novčani fond otvorenom
investicijskom fondu s javnom ponudom PBZ Novčani fond, na sjednici održanoj 26.
travnja 2007. godine donosi:

## RJEŠENJE

1. Društvu za upravljanje investicijskim fondovima PBZ Invest d.o.o. za
upravljanje investicijskim fondovima, Zagreb, Ilica 5, odobrava se pripajanje
otvorenog investicijskog fonda s javnom ponudom PBZ Kunski novčani fond
otvorenom investicijskom fondu s javnom ponudom PBZ Novčani fond.
2. Ovo rješenje objavit će se u »Narodnim novinama«.

```
Obrazloženje
```

Društvo za upravljanje investicijskim fondovima PBZ Invest d.o.o. za upravljanje
investicijskim fondovima, Zagreb, Ilica 5 (dalje: Društvo), podnijelo je 28.
ožujka 2007. zahtjev za izdavanjem suglasnosti pripajanja otvorenog
investicijskog fonda s javnom ponudom PBZ Kunski novčani fond (dalje: PBZ Kunski
novčani fond) otvorenom investicijskom fondu s javnom ponudom PBZ Novčani fondu
(dalje: PBZ Novčani fond) sukladno odredbama članka 3. stavka 4. Pravilnika o
postupku, uvjetima i načinu pripajanja otvorenih investicijskih fondova
(»Narodne novine« br. 139/06, dalje: Pravilnik).
Uz zahtjev je bila dostavljena sva dokumentacija sukladno odred­bama članka 3.
stavka 5. Pravilnika i to kako slijedi:
1. Odluka Nadzornog odbora Društva o pripajanju PBZ Kunskog novčanog fonda PBZ
Novčanom fondu,
2. Ugovor o pripajanju PBZ Kunskog novčanog fonda PBZ Novčanom fondu,
3. Godišnja financijska izvješća i izvješća o stanju Društva za posljednju
poslovnu godinu,
4. Potvrdu da Društvo po završetku postupka pripajanja fondova zadovoljava
odredbe čl. 22. Zakona o investicijskim fondovima u iznosu temeljnog kapitala
društva za upravljanje,
5. Godišnje financijsko izvješće i izvješće o stanju PBZ Kunskog novčanog fonda,
6. Godišnje financijsko izvješće i izvješće o stanju PBZ Novčanog fonda,
7. Popis povezanih osoba Društva,
8. Elaborat o pripajanju PBZ Kunskog novčanog fonda PBZ Novčanom fondu.
Fond preuzimatelj u postupku pripajanja bit će PBZ Novčani fond. PBZ Novčani
fond je započeo s radom 31. ožujka 1999. g. i osnovan je na neodređeno vrijeme.
Rad Fonda odobren je Rješenjem Komisije za vrijednosne papire Republike Hrvatske
o odobrenju osnivanja i upravljanja otvorenim investicijskim fondom, klasa: UP/I-450-08/99-01/15,
urbroj: 567-02/99-3, od 18. ožujka 1999. godine.
Pripojeni fond u postupku pripajanja bit će PBZ Kunski novčani fond. PBZ Kunski
novčani fond je započeo s radom 29. kolovoza 2002.g. i osnovan je na neodređeno
vrijeme. Rad Fonda odobren je Rješenjem Komisije za vrijednosne papire Republike
Hrvatske o odobrenju osnivanja i upravljanja otvorenim investicijskim fondom,
klasa: UP/I-450-08/02-02/83, urbroj: 567-02/01-02, od 11. srpnja 2002. godine.
Nakon izvršenog pregleda dostavljene dokumentacije u kojem su u elaboratu o
pripajanju navedeni razlozi zbog čega se pristupilo pripajanju PBZ Kunskog
novčanog fonda PBZ Novčanom fondu, a koji obuhvaćaju troškovne, operativne,
prodajne i kontrolne razloge utvrđeno je da provođenjem pripajanja ne umanjuju
prava udjeličara oba otvorena investicijska fonda s javnom ponudom. Sukladno čl.2.
st.6. Pravilnika, Društvo imateljima udjela u PBZ Kunskom novčanom fondu neće
obračunati i naplatiti ulaznu ili izlaznu naknadu.
Također je utvrđeno da je Društvo po donošenju odluke o pripajanju bez odgode
javnim pozivom obavijestilo imatelje udjela u PBZ Kunskom novčanom fondu o
namjeri pripajanja PBZ Kunskog novčanog fonda PBZ Novčanom fondu što je sukladno
odredbi članka 4. stavka 5. Pravilnika. Tekst je objavljen dana 15. ožujka 2007.
u dnevnom listu »Glas Slavonije«, a 20. ožujka 2007. u oglasnom dijelu »Narodnih
novina« broj 30.
Na temelju uvida u navedenu dokumentaciju i postupka koji je prethodio zahtjevu
Društva a koji je bio u skladu s odredbama Pravilnika, Uprava Hrvatske agencije
za nadzor financijskih usluga donijela je na svojoj sjednici odluku kako je
navedeno u točki 1. izrjeke rješenja.
Sukladno odredbi članka 8. stavka 3. Zakona o Hrvatskoj agenciji za nadzor
financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od primitka ovog rješenja.

Klasa: UP/I-451-04/07-06/7
Urbroj: 326-113-07-2
Zagreb, 26. travnja 2007.

Predsjednik Uprave
**Ante Samodol**, v. r.

Rješenje, NN 46/2007-1591
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)